Pia Adelsteen (DF), 2013-05-24:
Det er også ganske rigtigt, men jeg synes måske, det er lidt spild, spild af ressourcer simpelt hen, at nedsætte et udvalg, for jeg tror ikke, at nogen af os, der sidder herinde, er i tvivl om, hvor problemerne ligger.
Vi ved, der ligger problemer omkring rufferiparagraffen.
Vi ved, der ligger problematikker omkring det måske at være medlem af en a-kasse.
Spørgsmålet er, hvordan man lovgivningsmæssigt kan finde en løsning, som gør, at det er holdbart, uden at vi ligesom sidestiller det at være sexarbejder med alt andet.
Så vi herinde er jo ikke i tvivl om, hvor problemerne er, og så kan vi da nedsætte nok så mange udvalg, som kommer med nogle anbefalinger, men det er i sidste ende stadig væk os herinde, der kommer til at sidde og se på: Kommer det her så helt præcis til at hænge sammen?
Det er derfor, Dansk Folkeparti ikke støtter det.
Tak for det.
Må jeg ikke godt starte med at sige, at i Dansk Folkeparti synes vi, det er vigtigt, at prostituerede får så gode forhold, som det er muligt.
Jeg er heller ikke i tvivl om, at forslagsstillerne har de bedste intentioner med forslaget.
Jeg er så måske lidt uenig i alle de her lister, der er sat op, om, hvad man skal se på.
Det kan være ganske godt at se på det, men jeg mener faktisk ligesom Venstres ordfører, at vi allerede har en række anbefalinger af nogle konkrete ting, som man kunne gøre, og som sandsynligvis ville forbedre forholdene for de frivillige sexarbejdere, der er.
For det er jo dem, vi taler om her.
Jeg mener faktisk, det er sådan, at vi typisk kan opdele sexarbejderne i to kategorier, nemlig dem, der helt frivilligt har valgt at være sexarbejdere, og de personer, som typisk er det på grund af nogle sociale problemer eller et misbrug osv.
Og det er også to forskellige indsatser, vi skal gøre.
Vi kan tale exitstrategier herfra og til nytårsaften, men hvis man frivilligt har valgt at være sexarbejder, er man overhovedet ikke interesseret i at gå ind i en exitstrategi, medmindre det pludselig kommer, og så skal muligheden selvfølgelig være der.
Det er også derfor, at Straffelovrådets anbefalinger i forbindelse med en modernisering af rufferiparagraffen kan være ganske glimrende at se på.
Men vi skal altså også bare huske på, og det er jo nok det, der præger diskussionerne, hver gang vi taler om prostitution og sexarbejdere, at tingene ikke er sort-hvide.
Og når vi laver lovgivning, er det ganske vanskeligt på det her område, mener jeg, fordi lovgivningen gælder alle.
Altså, i forslaget, vi behandler i dag, tales der, synes jeg, en hel del om, at prostituerede skal have arbejdstagerrettigheder.
Der tales også lidt om, at man kan anskue det som et erhverv, og jeg synes faktisk, at der kan være problematikker ved begge dele.
Og der synes jeg et eller andet sted at ministeren går galt i byen.
Men hvis man skal betragte det som et erhverv, kunne min bekymring gå på de menneskehandlede piger, f.eks. fra Østeuropa, som så kunne komme hertil og sige: Jamen vi er selvstændige erhvervsdrivende, og vi gør det her helt frivilligt.
Og hvad er det så, vi er inde på
Det er jo derfor, det gør lovgivning så vanskelig lige præcis på det her område.
For jeg tror, at ingen af os ønsker, at vores børn bliver prostituerede.
Samtidig har jeg respekt for, at man også har et frit valg.
Jeg voksede op i 1970'erne, hvor jeg lærte, at man bestemte over sin egen krop, og jeg synes faktisk et eller andet sted, at det er helt legitimt, at man siger: Jamen det her er noget, jeg har valgt.
Og så længe man har det godt med det, er det vel o.k. Men jeg synes, at lige præcis sådan en debat, som vi har i dag, og det er godt, vi har den, tydeliggør, hvor vanskeligt det er at lovgive på området, og at det måske nok er derfor, vi har de her debatter ofte, og nok også derfor, at vi har uenigheder.
Men moralske opstød over, at nogle er sexarbejdere, vil vi altså ikke have fra Dansk Folkepartis side.
Det må man selv bestemme.
Men vi støtter ikke forslaget.